Poronkusemaksi määritellään matka, jonka poro kykenee kulkemaan virtsaamatta.

Eläin ei pysty pissimään vauhdissa. Mittausten ja poromiesten perimätiedon mukaan kusemaväli on enimmillään 7,5 kilometriä, silloin kun ajoporon perään kuormataan mies ja ahkio.

Pidätyskyvyn määrää pitkälti poron muista märehtijöistä poikkeava munuainen. Se kerää tehokkaasti talteen ravintoaineita, minkä ansiosta virtsa on jäkäläravinnolla puhdasta kuin akkuvesi ja virtsaamistarve vähäinen.

Sisältö jatkuu mainoksen jälkeen

Hienossa järjestelmässä on yksi heikkous. Jos virtsaan pääsee kaikesta huolimatta kertymään liikaa proteiineja, eläimen vesitalous takkuaa. Poroa uhkaa niin sanottu kusiumpi eli umpitauti ja myrkytystila, ellei sille suoda pissataukoa.

Sisältö jatkuu mainoksen alla

Ennen vanhaan kusiumpea helpotettiin vatsan alta hieromalla. Karskeimmat poromiehet imivät poron rakon tyhjäksi tupakkaholkilla tai jopa ilman.

Vastaaja:

Mauri Nieminen

tutkimuspäällikkö

Riista- ja kalatalouden tutkimuslaitos

Julkaistu Tiede-lehdessä 12/2008